b'\n_START_ARTICLE_\nVeiksmai per minut\xc4\x99\n_START_PARAGRAPH_\nVeiksmai per minut\xc4\x99 (angl. Actions per minute, APM)\xc2\xa0\xe2\x80\x93 realaus laiko strategijos kompiuterini\xc5\xb3 \xc5\xbeaidim\xc5\xb3 terminas, nusakantis \xc5\xbeaid\xc4\x97jo spart\xc4\x85._NEWLINE_APM rodo, kiek \xc5\xbeaid\xc4\x97jas vidutini\xc5\xa1kai atlieka veiksm\xc5\xb3 per vien\xc4\x85 \xc5\xbeaidimo minut\xc4\x99. Kas yra laikoma veiksmu, priklauso nuo konkretaus \xc5\xbeaidimo. Da\xc5\xbeniausiai tai yra karini\xc5\xb3 vienet\xc5\xb3 ar pastat\xc5\xb3 pa\xc5\xbeym\xc4\x97jimas, komand\xc5\xb3 jiems davimas. Da\xc5\xbenai stengiamasi matuoti tik \xe2\x80\x9eprasmingus\xe2\x80\x9c veiksmus, pavyzd\xc5\xbeiui, ignoruojamas pakartotinis tos pa\xc4\x8dios komandos davimas, jei kareivis \xc5\xbeaidime ir taip jau vykdo t\xc4\x85 komand\xc4\x85. Nuo 2012 m. prad\xc5\xbeios StarCraft 2 \xc5\xbeaidime atskirai matuojami APM (bet kokie veiksmai per minut\xc4\x99) ir prasmingi nesikartojantys veiksmai per minut\xc4\x99, pavadinti CPM (\xe2\x80\x9ekomandos per minut\xc4\x99\xe2\x80\x9c, angl. Commands per minute)._NEWLINE_\xc4\xaeprastai pradedan\xc4\x8di\xc5\xb3j\xc5\xb3 \xc5\xbeaid\xc4\x97j\xc5\xb3 vidutinis APM svyruoja nuo 20 iki 50. Da\xc5\xbenai \xc5\xbeaid\xc5\xbeiantys m\xc4\x97g\xc4\x97jai pasiekia ma\xc5\xbedaug iki 100 veiksm\xc5\xb3 per minut\xc4\x99 greit\xc4\xaf, o elektroninio sporto profesionalai\xc2\xa0\xe2\x80\x93 tris \xc5\xa1imtus ir daugiau. Kadangi valdymo greitis ir net jo poreikis \xc5\xa1iek tiek priklauso nuo konkretaus \xc5\xbeaidimo specifikos, \xc5\xa1ie skai\xc4\x8diai yra apytiksliai._NEWLINE_Vieno \xc5\xbeaidimo metu APM gali stipriai svyruoti, kadangi \xc5\xbeaidimo prad\xc5\xbeioje paprastai \xc5\xbeaid\xc4\x97jas turi ma\xc5\xbeiau pastat\xc5\xb3, kareivi\xc5\xb3 ir kt., tod\xc4\x97l jam nereikia vienu metu duoti tiek daug nurodym\xc5\xb3. Vir\xc5\xa1\xc5\xabn\xc4\x99 APM da\xc5\xbeniausiai pasiekia dideli\xc5\xb3 m\xc5\xab\xc5\xa1i\xc5\xb3 metu, kai \xc5\xbeaid\xc4\x97jui reikia tuo pa\xc4\x8diu metu valdyti vien\xc4\x85 ar kelias dideles armijas, gamintis naujus karinius vienetus ir galb\xc5\xabt atlikti dar kitokius veiksmus, priklausomai nuo \xc5\xbeaidimo. Did\xc5\xbeiausio oficialiai u\xc5\xbefiksuoto APM rekordas yra 818, buvo pasiektas StarCraft: Brood War \xc5\xbeaidime ir priklauso Piet\xc5\xb3 Kor\xc4\x97jos profesionaliam \xc5\xbeaid\xc4\x97jui Park Sung-Joon. D\xc4\x97l ypa\xc4\x8d didelio valdymo grei\xc4\x8dio taip pat yra \xc5\xbeinomi ir kor\xc4\x97jie\xc4\x8di\xc5\xb3 Brood War \xc5\xbeaid\xc4\x97jai Lee Young-Ho, Lee Jae-Dong bei Lee Yun-Yeol._NEWLINE_I\xc5\xa1 prad\xc5\xbei\xc5\xb3 APM buvo skai\xc4\x8diuojami specialia papildoma programine \xc4\xafranga, ta\xc4\x8diau StarCraft II \xc5\xbeaidimo \xc4\xafra\xc5\xa1uose jau rodomi kiekvieno \xc5\xbeaid\xc4\x97jo veiksmai per minut\xc4\x99 tiek esamu momentu, tiek viso \xc5\xbeaidimo vidurkis._NEWLINE_APM dyd\xc5\xbeiui labiausiai lemia \xc5\xbeaid\xc4\x97jo m\xc4\x85stymo greitis, geb\xc4\x97jimas vienu metu apgalvoti ir atlikti kelias u\xc5\xbeduotis, klaviat\xc5\xabros ir pel\xc4\x97s valdymo tikslumas.'